Ballito-ma ‘selfbeheers’ in hofMadelein Ackerman het Vrydag vlugtig in die hof op KwaDukuza verskyn. (Foto: Maroela Media) Madelein Ackerman, wat van die moord op haar vierjarige dogtertjie beskuldig word, het Vrydag vlugtig in die Umhlali-hof op KwaDukuza verskyn en het selfbeheers in die beskuldigdebank voorgekom. Haar regsverteenwoordiger, Alistair Janssens, het beswaar gemaak nadat die staat opnuut vir ŉ gewone uitstel in die saak gevra het. Landdros Blanche van Eeden het daarna beslis dat ŉ finale uitstel vir verdere ondersoek toegestaan word. Volgens die staat is die uitslae van DNS-toetse, asook ŉ ontleding van medisyne wat op die toneel gevind is, nog uitstaande. Die 45-jarige Ackerman moes Donderdag al in die hof verskyn het, maar weens verwarring tussen die polisie en die departement van korrektiewe dienste oor wie haar van die Westville-tronk na die hof moes bring, is sy glad nie opgelaai nie en moes die saak tot Vrydag uitgestel word. Vandag was daar weer ŉ vertraging toe beurtkrag hofverrigtinge tydelik onderbreek het. Alistair Janssens, Ackerman se regsverteenwoordiger, sê sy is dankbaar dat die saak nou vir die laaste keer vir ondersoek uitgestel is. “Sy wil hê dit moet afgehandel word,” het Janssens na die hofverrigtinge gesê. “Ons is tevrede met die besluit; minstens beweeg die saak nou vorentoe.” Volgens hom word Ackerman deur haar hele familie ondersteun. Die staat voer aan Ackerman het haar en haar man se dogtertjie, Layla, in ŉ emmer water verdrink. Sy is in aanhouding sedert sy in April vanjaar ná die voorval by die egpaar se huis op Ballito in hegtenis geneem is. Die saak teen Ackerman word weer in Oktober hervat.